Millenium Technology Prize "Milky Way"Millennium-teknologiapalkinto "Milky Way" 
**Tekniikan Akatemia** **-säätiö** (**TAF**) on suomalainen, vuonna 2003 perustettu riippumaton säätiö. TAF edistää ihmisten elinolosuhteisiin myönteisesti vaikuttavaa, humaaneille arvoille rakentuvaa uutta teknologiaa kehittävää tieteellistä tutkimusta ja innovatiivisuutta. Säätiö tukee näitä tavoitteita palvelevaa yritysten, akatemian ja valtiovallan ja muiden säätelevien yhteiskunnallisten elimien yhteistyötä. Yhteistyökumppaneiltaan TAF vaatii YK:n Global Compactin arvoihin sitoutumista. 

Säätiö toteuttaa tehtäväänsä muun muassa edistämällä uutta teknologiaa luovan tieteellisen tutkimuksen hyödyntämistä ja tuotteistamista. TAF vaikuttaa myös teknologiasta ja innovaatioista käytävään yhteiskunnalliseen keskusteluun järjestämällä muun muassa Millennium-teknologiapalkinnon yhteydessä pidettävää Millennium Innovation Forumia sekä muita, usein kansainvälisiä innovaatiotapahtumia.

Tekniikan Akatemia TAF jakaa joka toinen vuosi kansainvälisen Millennium-teknologiapalkinnon, joka myönnetään ihmisten elämänlaatua parantavalle ja kestävää kehitystä edistävälle teknologiselle innovaatiolle. Palkintosumma on miljoona euroa, mikä on Euroopan suurin teknologiselle innovaatiolle myönnettävä tunnustus ja globaalisti yksi suurimmista. 

Suomalaiset järjestöt, elinkeinoelämä ja Suomen valtio perustivat palkinnon yhteistyössä tuodakseen esiin teknologian roolin elämänlaadun parantajana ja talouden pohjana, sekä korostaakseen Suomen mainetta korkean teknologian maana. Säätiö aloitti toimintansa vuonna 2003 nimellä **Suomen teknologiapalkintosäätiö**. Vuonna 2005 nimi muutettiin **Millennium-palkintosäätiöksi**. Säätiön nykyinen nimi otettiin käyttöön vuonna 2008.

Tekniikan Akatemia -säätiön perustajia ovat suomalaiset teknilliset akatemiat eli vuonna 1921 perustettu Svenska tekniska vetenskapsakademien i Finland (STV) ja vuonna 1957 perustettu Teknillisten tieteiden akatemia (TTA) ja TAF:n elinkeinoneuvosto edustajinaan Tekniikan Akateemisten Liitto ja Tekniikan edistämissäätiö.

Tekniikan Akatemia TAF:n toimitusjohtajana toimii Markku Ellilä 1.9.2020 alkaen.

Lähteet
-------

1. 1 2  TAF Tekniikan Akatemia, taf.fi. Viitattu 14.2.2017.
2. ↑  Story *Millennium Technology Prize*. Viitattu 2.6.2022. (englanniksi)
3. ↑  In English *Millennium Technology Prize*. Viitattu 2.6.2022. (englanniksi)
4. ↑  Partners *Millennium Technology Prize*. Viitattu 2.6.2022. (englanniksi)
5. 1 2  Millennium Graduate Student Contest *Millennium Technology Prize*. Viitattu 2.6.2022. (englanniksi)
6. ↑  Millennium Innovation Forum *Millennium Technology Prize*. Viitattu 2.6.2022. (englanniksi)
7. ↑  News & articles *Millennium Technology Prize*. Viitattu 2.6.2022. (englanniksi)
8. ↑  TAF TAF. Viitattu 19.11.2014.
9. ↑  Arkistoitu kopioSyfte Svenska tekniska vetenskapsakademien i Finland, stvif.fi.  Arkistoitu 7.4.2016. Viitattu 14.2.2017. (ruotsiksi)
10. ↑  Arkistoitu kopioHistoria Teknillisten tieteiden akatemia, ttatv.fi.  Arkistoitu 4.11.2016. Viitattu 14.2.2017.
11. ↑  Arkistoitu kopioSäännöt Teknillisten tieteiden akatemia, ttatv.fi.  Arkistoitu 4.11.2016. Viitattu 14.2.2017.
12. ↑  Contact us *Millennium Technology Prize*. Viitattu 2.6.2022. (englanniksi)

Aiheesta muualla
----------------

* Tekniikan Akatemia -säätiön kotisivut
* Tekniikan Akatemian Youtube-kanava